Υπόθεση C‑35/14 P
Enercon GmbH
κατά
Gamesa Eólica SL
«Αίτηση αναιρέσεως — Κοινοτικό σήμα — Αίτηση αναιρέσεως ασκηθείσα από “αντίδικο ενώπιον του τμήματος προσφυγών” ο οποίος δεν έχει καταθέσει υπόμνημα αντικρούσεως ενώπιον του Γενικού Δικαστηρίου — Έλλειψη της ιδιότητας του παρεμβαίνοντος ενώπιον του Γενικού Δικαστηρίου — Προδήλως απαράδεκτο της αιτήσεως αναιρέσεως»
Περίληψη — Διάταξη του Δικαστηρίου (τρίτο τμήμα)
της 12ης Φεβρουαρίου 2015
Αναίρεση — Παραδεκτό — Αίτηση αναιρέσεως ασκηθείσα από διάδικο της ενώπιον του τμήματος προσφυγών διαδικασίας ο οποίος δεν έχει μετάσχει στη διαδικασία ενώπιον του Γενικού Δικαστηρίου — Έλλειψη της ιδιότητας του παρεμβαίνοντος ενώπιον του Γενικού Δικαστηρίου — Απαράδεκτο της αιτήσεως αναιρέσεως
(Οργανισμός του Δικαστηρίου, άρθρο 56, εδ. 2· Κανονισμός Διαδικασίας του Γενικού Δικαστηρίου, άρθρα 134 § 1 και 135 § 1)
Κατά το άρθρο 56, δεύτερο εδάφιο, του Οργανισμού του Δικαστηρίου, η αναίρεση μπορεί να ασκηθεί από τον εν όλω ή εν μέρει ηττηθέντα διάδικο. Οι παρεμβαίνοντες, εξαιρέσει των κρατών μελών και των θεσμικών οργάνων της Ένωσης, δεν μπορούν πάντως να ασκήσουν αναίρεση, εκτός εάν η απόφαση του Γενικού Δικαστηρίου τους θίγει απευθείας.
Από το γράμμα του άρθρου 134, παράγραφος 1, του Κανονισμού Διαδικασίας του Γενικού Δικαστηρίου προκύπτει ότι, προκειμένου να έχουν την ιδιότητα του παρεμβαίνοντος ενώπιον του Γενικού Δικαστηρίου, οι διάδικοι της ενώπιον του τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) διαδικασίας πλην του προσφεύγοντος ενώπιον του Γενικού Δικαστηρίου πρέπει να έχουν απαντήσει στο δικόγραφο της προσφυγής νομοτύπως και εμπροθέσμως.
Κατά το άρθρο 135, παράγραφος 1, του Κανονισμού Διαδικασίας του Γενικού Δικαστηρίου, το ΓΕΕΑ και οι πέραν του προσφεύγοντος διάδικοι στη διαδικασία ενώπιον του τμήματος προσφυγών καταθέτουν υπομνήματα αντικρούσεως της προσφυγής εντός προθεσμίας δύο μηνών από της επιδόσεως της προσφυγής.
Διάδικος της διαδικασίας ενώπιον του τμήματος προσφυγών ο οποίος δεν μετέσχε στην ενώπιον του Γενικού Δικαστηρίου διαδικασία, υπό την έννοια του άρθρου 134, παράγραφος 1, του Κανονισμού Διαδικασίας του Γενικού Δικαστηρίου, καθόσον, ειδικότερα, ούτε προέβαλε δικά του αιτήματα ούτε δήλωσε ότι στήριζε τα αιτήματα κάποιου διαδίκου, δεν απέκτησε επομένως την ιδιότητα του παρεμβαίνοντoς ενώπιον του Γενικού Δικαστηρίου και, συνεπώς, δεν μπορεί, κατ’ εφαρμογήν του άρθρου 56, δεύτερο εδάφιο, του Οργανισμού του Δικαστηρίου, να ασκήσει αναίρεση κατά της αποφάσεως του Γενικού Δικαστηρίου. Συναφώς, επιβάλλεται να υπογραμμισθεί ότι μια ανταλλαγή εγγράφων μεταξύ των υπηρεσιών του Δικαστηρίου και ενός αναιρεσείοντος ουδόλως είναι δυνατό να προδικάσει το παραδεκτό της αναιρέσεως που άσκησε αυτός.
(βλ. σκέψεις 21-23, 25)